SISUKORD

1. Õiguslik taust 3

2. Tehnilise protsessi ja konsultatsiooni kokkuvõte 3

3. Kokkuvõte läbivaatamise tulemustest 4

3.1. Sissejuhatus 4

3.2. Olemasolevate prioriteetsete ainete läbivaatamine 4

3.3. Uute prioriteetsete ainete kindlakstegemine 5

3.4. Direktiivi 2008/105/EÜ III lisas esitatud ainete läbivaatamine 5

3.5. Kontrollimeetmete kindlaksmääramine ELi tasandil 5

3.6. Muud tulemused 6

4. Väljavaade direktiivi 2000/60/EÜ X lisa tulevasteks läbivaatamisteks 6

Õiguslik taust

Vee raamdirektiivi (direktiiv 2000/60/EÜ)[1] artikli 16 lõikes 4 nõutakse, et komisjon vaataks regulaarselt läbi direktiivi X lisa, mis sisaldab nimistut veepoliitika valdkonna prioriteetsetest ainetest, mis on kindlaks tehtud ainete hulgast, mis põhjustavad märkimisväärset ohtu veekeskkonnale või veekeskkonna kaudu. Artikli 16 lõikes 2 sätestatakse kriteeriumid prioriteetsete ainete kindlakstegemiseks. Lisaks nõutakse artikli 16 lõikes 3, et komisjon teeks kindlaks ka prioriteetsed ohtlikud ained, mis on prioriteetsete ainete allkategooria, millele on iseloomulik nende ainete püsivus, bioakumuleeruvus ja toksilisus või mis annavad alust samal määral muret tunda.

Artikli 16 lõikes 6 nõutakse, et komisjon esitaks ettepanekud kontrollimeetmete kohta prioriteetsete ainete vettejuhtimise, heidete ja kao järkjärguliseks vähendamiseks ning prioriteetsete ohtlike ainete heidete, vettejuhtimise ja kao lõpetamiseks või järkjärguliseks kõrvaldamiseks. Nimetatud lõige sätestab lõpetamiseks või järkjärguliseks kõrvaldamiseks ka 20-aastase tähtaja alates kontrollimeetmete võtmise kuupäevast.

Olemasolev 33 prioriteetse aine nimistu kehtestati otsusega nr 2455/2001/EÜ[2] ja seda muudeti direktiiviga 2008/105/EÜ[3] (keskkonnakvaliteedi standardite direktiiv). Viimasega kehtestati ka keskkonnakvaliteedi standardid kõigi 33 prioriteetse aine ja veel kaheksa saasteaine kohta, mida juba reguleerisid ELi tasandil olemasolevad õigusaktid.

Keskkonnakvaliteedi standardite direktiivi artiklis 8 nõutakse, et komisjon käsitleks vee raamdirektiivi X lisa läbivaatamise raames muu hulgas selle direktiivi III lisas esitatud aineid, et teha kindlaks, kas tegemist võib olla prioriteetsete ainetega või prioriteetsete ohtlike ainetega. Komisjon peaks esitama selle läbivaatamise tulemused Euroopa Parlamendile ja nõukogule 2011. aastaks ja lisama aruandele vajaduse korral asjakohased ettepanekud, eelkõige ettepanekud uute prioriteetsete ainete või prioriteetsete ohtlike ainete kindlakstegemiseks või teatud prioriteetsete ainete tunnistamiseks prioriteetseteks ohtlikeks aineteks ning ettepanekud kehtestada vajaduse korral pinnavett, setet või elustikku hõlmavad vastavad keskkonnakvaliteedi standardid.

Käesolev aruanne on keskkonnakvaliteedi standardite direktiivi artikliga 8 nõutav komisjoni aruanne. Sellele on lisatud komisjoni ettepanek võtta vastu direktiiv, millega muudetakse direktiive 2000/60/EÜ ja 2008/105/EÜ veepoliitika valdkonnas prioriteetsete ainete osas.

Tehnilise protsessi ja konsultatsiooni kokkuvõte

Tehnilist tööd nimestiku läbivaatamiseks juhtisid keskkonna peadirektoraat ja Teadusuuringute Ühiskeskus ning seda teostasid mitmesugused eksperdid. Nende hulgas oli kemikaaliaspektide töörühma E liikmeid vee raamdirektiivi ühise rakendusstrateegia[4] raames ja komisjoni palgatud konsultante. Töörühma E koosseisu kuuluvad komisjoni peadirektoraadid, liikmesriigid ja sidusrühmade organisatsioonid, kelle hulgas on mitmeid Euroopa tööstusühendusi, vabaühendusi ja valitsustevahelisi organisatsioone.

Töörühm E andis läbivaatamisse märkimisväärse panuse, toetades andmekogumist (sh seire- ja ohuandmete kogumist), prioriteetsuse määramise protsessi uute ainete kindlakstegemiseks, keskkonnakvaliteedi standardi kehtestamiseks tehnilise juhenddokumendi ajakohastamist ja keskkonnakvaliteedi standardite tuletamist. Töörühm toetas ka olemasolevate prioriteetsete ainete läbivaatamist (keskkonnakvaliteedi standardid ja prioriteetse ohtliku aine staatus).

Keskkonnakvaliteedi standardite projekt esitati tervise ja keskkonnariskide teaduskomiteele (SCHER)[5] arvamuse saamiseks.

Läbivaatamist täiendati mõju hindamisega, mida toetas komisjoni talitustest ja konsultatsioonilepingu alusel palgatud töötajatest koosnev mõju hindamise juhtrühm. Lepingulised töötajad koostasid eraldi aine mõju aruanded, võttes arvesse tehnilise töö järeldusi ja lisasisendeid töörühmalt E ning teistelt sidusrühmadelt, kes ei ole selles töörühmas esindatud.

Mõju hindamise komitee arutas mõju hindamise aruannet oma koosolekul 22. juunil 2011. Komitee tehtud märkuseid on arvesse võetud mõju hindamise lõpparuandes SEK(2011) 1545.

Kokkuvõte läbivaatamise tulemustest

Sissejuhatus

Direktiivi 2000/60/EÜ X lisa vaadati läbi vastavalt vee raamdirektiivi nõuetele. Läbivaatamise tehnilisi üksikasju selgitatakse lisatud komisjoni talituste töödokumendis SEK(2011) 1544.

Olemasolevate prioriteetsete ainete läbivaatamine

Tehnilise läbivaatamise tagajärjel ja võttes arvesse uuemat kättesaadavat teavet, tehakse ettepanek muuta olemasolevaid keskkonnakvaliteedi standardeid alljärgnevalt:

- tehakse ettepanek ajakohastada järgmisi olemasolevaid prioriteetseid aineid käsitlevaid vee keskkonnakvaliteedi standardeid: antratseen, fluoranteen, naftaleen, polüaromaatsed süsivesinikud, polübromodifenüüleetrid, plii ja nikkel;

- elustiku keskkonnakvaliteedi standardid on välja arendatud ja välja pakutud fluoranteeni, polüaromaatsete süsivesinike ja polübromodifenüüleetrite jaoks, sest need ained on oma omaduste tõttu selles maatriksis kergemini ja usaldusväärsemalt mõõdetavad;

- olemasolevad elustiku keskkonnakvaliteedi standardid heksaklorobenseeni, heksaklorobutadieeni ja elavhõbeda kohta jäetakse alles, kuid vee keskkonnakvaliteedistandardid ja joonealune märkus 9 direktiivi 2008/105/EÜ I lisa A osas kustutatakse, sest need keskkonnakvaliteedi standardid ei taga piisavat kaitset.

Ajakohastatud keskkonnakvaliteedi standardid kujutavad vastavalt kõige uuematele teaduslikele teadmistele veekeskkonna kaitse ja veekeskkonna kaudu inimtervise kaitse piisavat taset.

Olemasolevate ainete staatuse suhtes ja vastavalt kõige uuematele andmetele tehakse ettepanek klassifitseerida ained di-(2-etüülheksüül)-ftalaat (DEHP) ja trifluraliin prioriteetseteks ohtlikeks aineteks.

Uute prioriteetsete ainete kindlakstegemine

Tehnilise protsessi tulemuse põhjal tehakse ettepanek määratleda järgmised ained prioriteetsete ainetena: aklonifeen, bifenoks, tsübutriin, tsüpermetriin, diklorofoss, terbutriin, 17alfa-etinüülöstradiool, 17beeta-östradiool ja diklofenak, ning järgmised ained prioriteetsete ohtlike ainetena: dikofool, perfluorooktaansulfonaat ja selle derivaadid (PFOS), kinoksüfeen, dioksiinid ja dioksiinitaolised ühendid, heksabromotsüklododekaan (HBCDD) ja heptakloor/heptakloorepoksiid.

Vee keskkonnakvaliteedi standardite ettepanekud tehakse kõikide uute ainete kohta peale dioksiinide ja dioksiinitaoliste ühendite. Elustiku keskkonnakvaliteedi standardite ettepanekud tehakse dikofooli, PFOSi, dioksiinide ja dioksiinitaoliste ühendite, HBCDD ja heptakloori/heptakloorepoksiidi kohta.

Direktiivi 2008/105/EÜ III lisas esitatud ainete läbivaatamine

Tehakse ettepanek lisada prioriteetsete ainete nimistusse neli direktiivi 2008/105/EÜ III lisas loetletud ainet/ainerühma: dikofool, dioksiinid ja dioksiinitaolised ühendid, PFOS ja kinoksüfeen. Viienda ainerühma – dioksiinitaoliste PCBde – lisamist katab dioksiinide ja dioksiinitaoliste ühendite lisamine. Toksilisuse andmed mittedioksiinitaoliste PCBde kohta ei ole piisavad selleks, et tuletada usaldusväärseid keskkonnakvaliteedi standardeid, ning seega ei tehta ettepanekut neid PCBsid nimistusse kanda.

Teiste direktiivi 2008/105/EÜ III lisas esitatud ainete suhtes järeldati läbivaatamisel, et ei ole piisavalt tõendeid märkimisväärse ohu või veekeskkonna kaudu esineva ohu kohta ELi tasandil selleks, et kanda need praegu prioriteetsete ainete nimistusse. Direktiivi 2000/60/EÜ X lisa tulevastel läbivaatamistel hindab komisjon kättesaadavat teavet uuesti ja teeb vajaduse korral ettepanekud ainete kandmiseks prioriteetsete ainete nimistusse.

Lisateavet läbivaatamise tulemuste kohta saab lisatud komisjoni talituste töödokumendist SEK(2011) 1544.

Kontrollimeetmete kindlaksmääramine ELi tasandil

Komisjoni ettepaneku ajal 2006. aastal järeldati olemasolevate kontrollimeetmete läbivaatamisel, et alates 2000. aastast on ELi tasandil vastu võetud arvukaid akte, mis on vee raamdirektiivi artikli 16 tähenduses kontrollimeetmed. Lisameetmeid ELi tasandil ei peetud vee raamdirektiivi eesmärkide saavutamiseks vajalikuks. Leiti, et kui lisameetmed on vajalikud kohalikul tasandil, võivad liikmesriigid lisada need oma vesikonna majandamiskavadesse (vt keskkonnakvaliteedi standardite direktiivi põhjendused 7 ja 8).

Sellest alates on kemikaalilubade ja kemikaalide turuleviimise kontrolli alaseid õigusakte oluliselt laiendatud ja täiendatud, eelkõige määruse (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH),[6] ja määruse (EÜ) nr 1107/2009 taimekaitsevahendite turulelaskmise kohta[7] vastuvõtmisega. Need ja teised olemasolevad ELi õigusaktid (nt biotsiide ja veterinaarravimeid käsitlevad õigusaktid) sisaldavad enamiku prioriteetsete ainete kasutusalade ja heidete ELi tasandil kontrollimiseks sobivaid mehhanisme (nt hindamist, piiramist, autoriseerimist). Seega tuleb neid olemasolevaid mehhanisme rakendada enne uute väljaarendamist ning nendest peaks vee raamdirektiivi eesmärkide saavutamiseks põhimõtteliselt piisama.

Lisateavet saab mõju hindamise aruandest SEK(2011) 1547.

Muud tulemused

Tehniline töö ja konsultatsiooniprotsess seoses prioriteetsete ainete läbivaatamisega andis võimaluse vaadata ka keskkonnakvaliteedi standardite direktiivi rakendamise teisi aspekte.

Üks oluline saavutus on see, et ajakohastati keskkonnakvaliteedi standardite tehniline juhend, mis sisaldab laiendatud ja ajakohastatud jaotisi sette- ja elustikustandardite kohta. See võimaldas tuletada elustikustandardid nende ainete kohta, mida on nende loomuomaduste ja veekeskkonnas käitumise tõttu kõige parem reguleerida selles maatriksis. See parandab märkimisväärselt keskkonnakvaliteedi standardite direktiiviga tagatud kaitset.

Veel üks oluline aspekt oli selliste probleemsete ainete kindlakstegemine, mis jätkuvalt põhjustavad oma püsiva, bioakumuleeruva ja toksilise käitumise tõttu keskkonnakvaliteedi standardite pikaajalist ületamist vaatamata sellele, et on juba võetud ranged meetmed heite piiramiseks. Need ained vajavad oma omaduste tõttu eraldi käsitlemist järelevalve ja nende mõju osas vee keemilisele seisundile.

Lõpuks tuvastati läbivaatamise käigus, et vaja on mehhanismi kogu EList sihipäraste ja kvaliteetsete seireandmete kogumise parandamiseks, et toetada ainete prioriteetsuse määramist edaspidi. Mõjuhinnang näitab sellise mehhanismi loomise kasu.

Väljavaade direktiivi 2000/60/EÜ X lisa tulevasteks läbivaatamisteks

Prioriteetsete ainete nimistu vaadati läbi samal ajal, kui algas REACH-määruse rakendamine ja asutati Euroopa Kemikaaliamet (ECHA). Tulevikus saab prioriteetsete ainete määramise töös kasutada rikkalikku teavet, mis on saadud REACHi registreerimisprotsessis, mille esimene tähtaeg oli 2010. aasta novembris. ELi tasandil riskihindamise ekspertteadmised koonduvad samuti ECHAsse ja teistesse ametitesse, mis tegelevad teiste kemikaalide riskihindamisega, näiteks pestitsiidide suhtes Euroopa Toiduohutusametisse (EFSA) ja ravimite suhtes Euroopa Ravimiametisse (EMA). Prioriteetsete ainete nimistu tulevastel läbivaatamistel uurib komisjon võimalusi kasutada tõhusamalt ära riskihindamise ekspertteadmisi ELi tasandil. See algatus peaks ühtlasi tagama, et vee raamdirektiivi ja sellealase poliitika, nagu kemikaali-, biotsiidi-, pestitsiidi- ja ravimipoliitika vahel säilib jätkuvalt suur sidusus ja järjepidevus.

[1] Euroopa Parlamendi ja nõukogu 23. oktoobri 2000. aasta direktiiv 2000/60/EÜ, millega kehtestatakse ühenduse veepoliitika alane tegevusraamistik [EÜT L 327, 22.12.2000]. http://eur-lex.europa.eu/LexUriServ/LexUriServ.do?uri=CELEX:02000L0060-20090113:EN:NOT

[2] Euroopa Parlamendi ja nõukogu 20. novembri 2001. aasta otsus nr 2455/2001/EÜ, millega kehtestatakse veepoliitika valdkonna prioriteetsete ainete nimistu. EÜT L 331, 15.12.2001, lk 1. http://eur-lex.europa.eu/LexUriServ/LexUriServ.do?uri=OJ:L:2001:331:0001:0005:EN:PDF

[3] Euroopa Parlamendi ja nõukogu 16. detsembri 2008. aasta direktiiv 2008/105/EÜ, mis käsitleb keskkonnakvaliteedi standardeid veepoliitika valdkonnas. ELT L 348, 24.12.2008, lk 84.

[4] http://ec.europa.eu/environment/water/water-framework/objectives/implementation_en.htm.

[5] Tervise ja keskkonnariskide teaduskomitee on üks komisjonile sõltumatut nõu andvatest teaduskomiteedest. Selle moodustavad 17 teadlast. Lisateavet saab aadressilt: http://ec.europa.eu/health/scientific_committees/environmental_risks/index_en.htm.

[6] ELT L 396, 30.12.2006, lk 1–849.

[7] ELT L 309, 24.11.2009, lk 1–50.